O‘zbekiston fuqaroligini olishda o‘zbek tilidan imtihon topshirish pullik bo‘ladi

Qonunchilik palatasi tomonidan 2020-yil 18-fevralda qabul qilingan, Senat tomonidan 28-fevralda ma’qullangan va Prezident tomonidan 13-mart kuni imzolangan “O‘zbekiston Respublikasining fuqaroligi to‘g‘risida”gi qonun kuchga kirgani haqida xabar qilingan edi. Adliya vazirligi matbuot xizmatining xabar berishicha, hukumatning 28-sentabrdagi qarori bilan O‘zbekiston fuqaroligiga qabul qilishda chet davlat fuqarosi yoki fuqaroligi bo‘lmagan shaxs tomonidan davlat tilini bilish darajasini aniqlash tartibi to‘g‘risidagi nizom tasdiqlandi.

Nizomga muvofiq, O‘zbekiston fuqaroligiga qabul qilishda talabgorlarning davlat tilini bilish darajasini aniqlash Davlat tilida ish yuritish asoslarini o‘qitish va malaka oshirish markazi hamda uning hududiy bo‘linmalari tomonidan to‘lov asosida amalga oshiriladi.
Davlat tili bo‘yicha imtihon talabgorning doimiy yashash yoki vaqtincha turar joyi bo‘yicha Markaz yoki uning hududiy bo‘linmalarida o‘tkaziladi. Buning uchun talabgor sinov imtihonida qatnashish uchun ariza bilan Markaz yoki uning hududiy bo‘linmalariga shaxsan o‘zi yoxud elektron shaklda murojaat etadi.
Shunga ko‘ra, sinov imtihoni hujjatlar taqdim etilganidan so‘ng 1 oy muddatda test, yozma yoki og‘zaki shakllarda o‘tkaziladi.
Sinov imtihoni yakunlari bo‘yicha eng yuqori ballning 50 foizi (50 ball)dan kam ball olgan talabgorlar sinov imtihonidan o‘tmagan hisoblanadi hamda sinov imtihoni o‘tkazilgan kundan boshlab kamida 1 oydan keyin qayta qatnashish uchun ariza bilan murojaat qiladi (qayta to‘lovni amalga oshirgan holda).
Sinov imtihonlari natijalari 3 kun muddatda e’lon qilinadi. Ushbu imtihonini topshirish uchun bazaviy hisoblash miqdorining 20 foizi miqdorida (44 600 so‘m) to‘lov to‘lanadi.
Sinov imtihonlaridan muvaffaqiyatli o‘tgan talabgorlarga davlat tilini bilish to‘g‘risidagi malaka sertifikati beriladi va u muddatsiz amal qiladi.